На дан 27. маја 2021. нашао се у тиму за Европско првенство 2020, које је због пандемије ковида 19 помјерено за 2021. На дан 4. јуна играо је у поразу 4:0 од Италије у пријатељској утакмици; ушао је у игру у 61. минуту, умјесто Јакуба Јанкта. На првенству, у првом колу групе Д, ушао је у игру у 72. минуту умјесто Јанкта, а Чешка је побиједила Шкотску 2:0, са два гола Патрика Шика. У другом колу није улазио у игру, а Чешка је ремизирала 1:1 против Хрватске. У трећем колу, у поразу 1:0 од Енглеске, ушао је у игру у 84. минуту, умјесто Томаша Холеша; упркос поразу, Чешка је прошла даље са трећег мјеста. У осмини финала није играо, а Чешка је побиједила Холандију 2:0. У четвртфиналу, ушао је у игру у 79. минуту, умјесто Шика, а Чешка је изгубила 2:1 од Данске.